**ЗАЈЕДНИЧКА ИЗЈАВА, ДЕВЕТА КОСАП КОНФЕРЕНЦИЈА**

Усвојена на Деветом састанку Конференције парламентарних одбора за европске интеграције/послове земаља учесница Процеса стабилизације и придруживања Југоисточне Европе

Девети састанак Конференције парламентарних одбора за европске интеграције/послове земаља учесница Процеса стабилизације и придруживања Југоисточне Европе (ЦОСАП) организован је, у оквиру црногорског председавања Иницијативом, у Бечићима, 2. и 3. јуна 2014. године.

На састанку су учествовале парламентарне делегације Републике Албаније, Републике Србије, Босне и Херцеговине и Црне Горе, као и гости из Хрватског Сабора, Делегације ЕУ у Црној Гори, Регионалног савјета за сарадњу, Регионалног секретаријата за парламентарну сарадњу Југоисточне Европе, као и представници дипломатског кора.

У оквиру размјене мишљења и искустава која се односе на Процес стабилизације и придруживања, програм приступања Европској унији и нове политике и трендове у Унији, учесници Деветог састанка КОСАП конференције:

1. Поздрављају закључке Савета ЕУ о политици проширења и Процесу стабилизације и придруживања, од 17. децембра 2013. године, у којима се наводи снажна подршка процесу проширења Уније, као гаранције демократије, мира и стабилности.

2. Оцјењују да прекогранична димензија сарадње представља средство за јачање европских интегративних процеса и обезбеђује политичку стабилност, безбедност и економски развој Западног Балкана.

3. Понављају да су јачање владавине права, унапређење независности судства, поштовање принципа поделе власти и принципа „кочница и равнотежа“, као и борба против корупције и организованог криминала, од виталног значаја за процес приступања.

4. Истичу да је стратешко планирање очувања постојеће и развоја локалне и регионалне путне и железничке инфраструктуре кључни услов за бржи економски развој целокупног региона и јачање економских, трговинских и културних веза.

5. Апострофирају да је незапосленост у региону Западног Балкана, као и у државама Уније, посебно међу млађом популацијом, један од највећих изазова са којима се суочавају доносиоци одлука, те да је потребно планирање и спровођење одрживог и уравнотеженог локалног и регионалног развоја, као и боља координација државе, привреде и образовних институција, како би се пронашао модел примерен потребама тржишта.

6. Препознају као предност висок степен трговинске интегрисаности земаља чланица КОСАП-а са Унијом и истичу потребу већег улагања у образовање, истраживања и иновације, као претпоставке раста конкурентности националних економија, како би исте, након приступања, биле боље позициониране на заједничком европском тржишту.

7. Указују на потребу усвајања и имплементације стратегија за реформу јавне управе, са циљем рационализације броја запослених у јавним институцијама и њиховог распоређивања у складу са потребама, како би се јавни сектор учинио ефикаснијим и професионалнијим, односно постигао ефекат благовремене припреме за обавезе које произилазе из чланства. Промене власти и политичка уплитања не треба да утичу на стабилност јавне администрације.

8. Препознају као кључно мерило апсорпционог капацитета државе - припремљеност државних институција, регионалних и локалних структура, као и учешће цивилног друштва у програмирању, спровођењу и евалуацији фондова ЕУ.

9. Позивају на наставак спровођења активности усмјерених на унапређење система финансијског управљања и контроле у погледу претприступних фондова Европске уније, са циљем увођења децентрализованог управљања фондовима, односно припреме за Структурне фондове и Кохезиони фонд.

10. Оцењују да ће већа укљученост националних парламената у процес европских интеграција допринијети интензитету испуњавања европске агенде, а праћење процеса планирања и реализације програма из доступних европских фондова додатно стимулисати друштвено-економске реформе и обезбиједити транспарентност трошења додијељених средстава.

11. Ургирају код влада држава КОСАП Конференције да процес интеграција учине максимално могуће транспарентним, кроз стратешки приступ у информисању јавности о Европској унији, како би грађани формирали јасну слику о предностима и недостацима будућег чланства у ЕУ.

12. Позивају националне парламенте држава чланица КОСАП-а да размотре могућност организације билатералних седница радних тела, на којима би разматрали политике од заједничког интереса.

13. Указују на потребу снажније парламентарне комуникације са државама чланицама Уније, са циљем продубљивања дипломатских односа и веће информисаности о степену испуњавања обавеза које произилазе из споразума о стабилизацији и придруживању.

14. Поздрављају отварање преговора са Србијом, остварени напредак Црне Горе у преговорима са ЕУ, а очекују отварање преговора са Албанијом и Македонијом. Такође очекују испуњавање услова за подношење апликације за чланство у ЕУ и отварање преговора са Босном и Херцеговином.

15. Истичу потребу да се од наредног састанка КОСАП-а, са циљем јачања Иницијативе у амбијенту постојеће регионалне сарадње на Западном Балкану, прва сесија састанака посвети расправи о испуњавању обавеза из Заједничке изјаве са претходног састанка.

16. Поздрављају велику солидарност која је показана током недавних поплава у земљама региона и позивају на даље пружање помоћи угроженим подручјима, посебно на помоћ кроз претприступне фондове и Фонд солидарности ЕУ предвиђен за ванредне ситуације и указују на потребу успостављања правног оквира регионалне сарадње, који ће омогућити озбиљније и дугорочније планирање у одбрани од елементарних непогода.

17. Захваљују Скупштини Црне Горе као организатору и домаћину Деветог састанка и изражавају пуну подршку наредном предсједавајућем парламенту – Народној скупштини Републике Србије.

Бечићи, 3. јун 2014. године